32001R2351
L 315/46
JURNALUL OFÍCIAL AL UNIUNII EUROPENE
REGULAMENTUL (CE) NR. 2351/2001 AL COMISIEI
din 30 noiembrie 2001
de modificare a Regulamentului (CE) nr. 896/2001 de stabilire a normelor de aplicare a Regulamentului (CEE) nr. 404/93 al Consiliului privind regimul importurilor de banane în Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 404/93 al Consiliului din 13 februarie 1993 privind organizarea comună a pieței în sectorul bananelor (1), astfel cum a fost modificat ultima dată prin Regulamentul (CEE) nr. 216/2001 (2), în special articolul 20,
întrucât:
(1)
Regulamentul (CE) nr. 896/2001 (3) al Comisiei, astfel cum a fost modificat prin Regulamentul (CE) nr. 1613/2001 (4), stabilește normele de aplicare a Regulamentului (CEE) nr. 404/93, aplicabil de la data de 1 iulie 2001, privind gestionarea contingentelor tarifare de import prevăzute la articolul 18 alineatul (1) din regulamentul menționat anterior.
(2)
Articolul 4 alineatul (1) din Regulamentul (CE) nr. 896/2001 privind metoda de stabilire a cantității de referință pentru comercianții tradiționali din cadrul contingentului tarifar A/B, include trimiteri la dispozițiile Regulamentului (CEE) nr. 404/93 în versiunea sa originală aplicabilă de la data de 1 iulie 1993 până la data de 31 decembrie 1998. Pentru a facilita înțelegerea acelor trimiteri la legislația care a fost modificată între timp și în conformitate cu cerințele pentru clarificare, ar trebui prezentat mai detaliat modul în care dispoziția respectivă trebuie aplicată. Cu toate acestea, această clarificare a articolului 4 alineatul (1) nu schimbă metoda de stabilire a cantității de referință pentru comercianții tradiționali din cadrul contingentului tarifar A/B.
(3)
Articolul 7 alineatul (2) din Regulamentul (CE) nr. 896/2001 stabilește care sunt documentele justificative pe care comercianții netradiționali trebuie să le transmită autorității competente în vederea înregistrării. Dispoziția privind dovada importului ar trebui adaptată din punct de vedere tehnic prin eliminarea trimiterii la întocmirea documentelor vamale relevante, deoarece importul este, în orice caz, subordonat prezentării unei licențe de import.
(4)
Versiunea în limba engleză a anumitor dispoziții din regulamentul menționat anterior ar trebui, de asemenea, corectată.
(5)
Măsurile prevăzute de prezentul regulament sunt conforme cu avizul Comitetului de gestionare a bananelor,
ADOPTĂ PREZENTUL REGULAMENT:
Articolul 1
Regulamentul (CE) nr. 896/2001 se modifică după cum urmează:
1.
La articolul 4 alineatul (1), se introduce al doilea paragraf următor:
„În sensul aplicării paragrafului precedent, autoritățile competente iau în considerare numai importurile primare efectuate în perioada de referință, pe baza cantităților de referință generate de comercializarea bananelor din țările terțe și/sau a bananelor netradiționale ACP”.
2.
Articolul 7 alineatul (2) litera (b) se înlocuiește cu următorul text:
„(b)
dovada importurilor de banane, prin prezentarea licențelor de import utilizate; împreună cu”.
Articolul 2
(1) Articolul 6 litera (a) se înlocuiește cu următorul text:
„(a)
s-au angajat independent și pe cont propriu în activitatea comercială de import în Comunitate de banane proaspete care intră sub incidența codului NC 0803 00 19 în unul din cei doi ani care preced imediat anul pentru care este solicitată înregistrarea;”.
(2) Articolul 18 alineatul (2) se înlocuiește cu următorul text:
„(2) Prin derogare de la articolul 23 alineatul (1) din Regulamentul (CE) nr. 1291/2000, termenul de valabilitate al licențelor de import începe de la data la care sunt efectiv eliberate și expiră în a șaptea zi din cea de-a patra lună ulterioare lunii în care sunt eliberate. Data eliberării efective este inclusă în termenul de valabilitate al licenței”.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2001.